
Izziņa par atzinumos sniegtajiem iebildumiem
Ministru kabineta rīkojuma projekts
„Par nekustamā īpašuma Dzintara ielā 61D, Rīgā, ½ domājamās daļas nodošanu Zemkopības ministrijas valdījumā”
VSS-87
I. Jautājumi, par kuriem saskaņošanā vienošanās nav panākta 
	Nr. p.k.
	Saskaņošanai nosūtītā projekta redakcija (konkrēta punkta (panta) redakcija)
	Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu)
	Atbildīgās ministrijas pamatojums iebilduma noraidījumam
	Atzinuma sniedzēja uzturētais iebildums, ja tas atšķiras no atzinumā norādītā iebilduma pamatojuma
	Projekta attiecīgā punkta (panta) galīgā redakcija

	1
	2
	3
	4
	5
	6

	1.
	 
	Zemkopības ministrija (17.02.2015. atzinums)
Zemkopības ministrija ir izvērtējusi Finanšu ministrijas sagatavoto Ministru kabineta rīkojuma projektu „Par nekustamā īpašuma Dzintara ielā 61D, Rīgā, ½ domājamās daļas nodošanu Zemkopības ministrijas valdījumā” (VSS-87) un tā sākotnējās ietekmes novērtējuma ziņojumu (anotāciju) un neatbalsta tā tālāko virzību, izsakot šādus iebildumus.
 Ar rīkojuma projektu paredzēts, ka Finanšu ministrija nodod Zemkopības ministrijas valdījumā valstij piederošo ½ domājamo daļu no nekustamā īpašuma (nekustamā īpašuma kadastra Nr.0100 108 0042) 0,2399 ha platībā – Dzintara ielā 61D, Rīgā, kas ierakstīta zemesgrāmatā uz valsts vārda Finanšu ministrijas personā.
Zemkopības ministrija neatbalsta nekustamā īpašuma, kas atrodas Rīgas pilsētas administratīvajā teritorijā ½ domājamās daļas pārņemšanu valdījumā no Finanšu ministrijas, pamatojoties uz sekojošo.
	Likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 8.pantā ir noteikts, uz kā vārda zemesgrāmatā tiek ierakstītas valstij piederošās un piekrītošās zemes, kā arī kādas zemes tiek ierakstītas zemesgrāmatā. No augstākminētā likuma neizriet viennozīmīga valsts meža zemes piekritība Zemkopības ministrijai.
	 Ar Ministru kabineta 2011.gada 19.oktobra rīkojuma Nr.536 „Grozījumi Ministru kabineta 2010.gada 10.novembra rīkojumā Nr.648 „Par zemes vienību Rīgas administratīvajā teritorijā piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā”” 41.punktu papildināts 11.pielikums ar zemes vienībām, tostarp zemes vienības ar kadastra apzīmējumu 0100 108 0042 ½ domājamo daļu, kas tiek saglabāta valsts īpašumā un nodota Finanšu ministrijas valdījumā, lai nodrošinātu Publiskas personas mantas atsavināšanas likumā un likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta sestajā daļā minētās funkcijas. Šis rīkojums tika sagatavots, pamatojoties uz nozaru ministriju, tostarp Finanšu ministrijas, sniegto informāciju par zemes vienībām, ar kurām rīkojums Nr.648 papildināms un zemes vienībām, kuras no rīkojuma Nr.648 izslēdzamas vai precizējamas. 
Zemkopības ministrija, ņemot vērā akciju sabiedrības „Latvijas valsts meži” izvērtējumu, savu viedokli un argumentus par nekustamā īpašuma ½ domājamās daļas pārņemšanas valdījumā valsts meža īpašuma pārvaldīšanas un apsaimniekošanas funkciju nodrošināšanai nelietderību pauda jau 2013.gada 12.septembra vēstulē Nr.3.4-3e/3030/2013.
Akciju sabiedrība „Latvijas valsts meži” izvērtēja izsludināto Ministru kabineta rīkojuma projektu un sniedza atkārtotu viedokli par nekustamā īpašuma ½ domājamās daļas pārņemšanas nelietderību. Atzinums pamatots ar to, ka:
1. nekustamā īpašuma lietošanas mērķi nav saistīti ar mežsaimniecisko darbību;
1. tuvākās pārvaldīšanā un apsaimniekošanā esošās meža platības atrodas aptuveni 30 km attālumā no nekustamā īpašuma (mērot piekļuvi pārvietojoties pa ceļiem);
1. nekustamais īpašums ietilpst īpaši aizsargājamā dabas teritorijā – dabas parka „Piejūra” dabas parka zonā, kas nosaka virkni saimnieciskās darbības aizliegumu;
1. atbilstoši Rīgas pilsētas būvvaldes 2013.gada 29.februāra vēstulei, nekustamā īpašuma reāla sadalīšana nav iespējama, līdz ar to kopīpašumu nav iespējams izbeigt.
Ņemot vērā iepriekš minēto, nekustamā īpašuma ½ domājamās daļas pārņemšana Zemkopības ministrijas valdījumā meža īpašuma pārvaldīšanas un apsaimniekošanas funkciju nodrošināšanai ir nelietderīga gan no ilgtspējīgas meža apsaimniekošanas, gan no finanšu līdzekļu izlietošanas viedokļa.
Valsts pārvaldes iekārtas likuma 63.pants nosaka lietderības apsvērumus lēmumu pieņemšanā, nosakot pienākumu valsts pārvaldes un pašvaldību iestādēm censties rast piemērotāko un efektīvāko risinājumu attiecīgā mērķa sasniegšanai.
Atbilstoši Publiskas personas finanšu līdzekļu un mantas izšķērdēšanas novēršanas likuma 2.panta pirmajai daļai, jebkurai rīcībai ar publiskas personas finanšu līdzekļiem un mantu jābūt likumīgai, tai ir jāatbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai. Šī likuma 3.panta 1.punkts savukārt nosaka publiskas personas, kā arī kapitālsabiedrības pienākumu ar finanšu līdzekļiem un mantu rīkoties lietderīgi, tas ir - rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu.
	Iebildums nav ņemts vērā
Meža likuma 1.panta 29.punktā ir noteikts, ka meža zeme ir zeme, uz kuras ir mežs, zeme zem meža infrastruktūras objektiem, kā arī mežā ietilpstošie pārplūstošie klajumi, purvi, lauces un tam piegulošie purvi. Šā paša likuma 3.panta pirmās daļas 1.punktā noteikts, ka Meža likuma objekts ir zeme, kas Nekustamā īpašuma valsts kadastra informācijas sistēmā reģistrēta kā mežs. Saskaņā ar informāciju no Nekustamā īpašuma valsts kadastra informācijas sistēmas zemes vienības (zemes vienības kadastra apzīmējums 0100 108 0042) lietošanas veids visā platībā (0,2399 ha) ir noradīts kā meža zeme.
Šā paša likuma 1.panta 28.punktā noteikts, ka Meža valsts reģistrs ir valsts informācijas sistēma, kurā apkopo, glabā un aktualizē informāciju par mežu un tajā notikušo mežsaimniecisko darbību [..]. Saskaņā ar Zemkopības ministrijas sniegto informāciju (2013.gada 12.septembra vēstule Nr.3.4-3e/3030/2013) atbilstoši aktualizētajiem meža inventarizācijas Nr.802667287 datiem (ar Babītes mežniecības 2010.gada 15.aprīļa lēmumu Nr.80261009 pievienota Meža valsts reģistram, aizstājot iepriekšējos inventarizācijas datus Nr.270813100) zemes vienībā (zemes vienības kadastra apzīmējums 0100 108 0042) ir fiksēts meža zemes veids – izcirtums. Ministru kabineta 2013.gada 12.februāra noteikumu Nr.88 „Meža inventarizācijas un Meža valsts reģistra informācijas aprites noteikumi” 1.pielikuma 1.3.apakšpunktā noteikto izcirtums ir meža zemes veids meža apsaimniekošanā. Uz izcirtumu kā meža zemi attiecas Meža likumā un tam pakārtotajos normatīvajos aktos noteiktās meža apsaimniekošanas prasības.
Meža likuma 44.panta pirmajā un otrajā daļā noteikts, ka valsts meža zeme ir Zemkopības ministrijas Meža departamenta zeme pēc stāvokļa 1940.gada 21.jūlijā, kura zemes reformas gaitā nav nodota pastāvīgā lietošanā citām fiziskajām vai juridiskajām personām, kā arī tā meža zeme, kura pieder vai piekrīt valstij. Valsts meža zeme ierakstāma zemesgrāmatā uz valsts vārda likumā noteiktajā kārtībā. Atbilstoši Meža likuma 44.pantā noteiktajiem meža zemes atsavināšanas ierobežojumiem neapbūvēta meža zeme nav atsavināma privātpersonām, tostarp kopīpašniekiem. Saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta ceturtajā daļā noteikto valstij piederošā un piekrītošā meža zeme ierakstāma zemesgrāmatās uz valsts vārda Zemkopības ministrijas personā.
Vienlaikus norādām, ka arī Ministru kabineta 2013.gada 26.nobembra noteikumos Nr.1354 „Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā” 32.5.apakšpunktā noteikts, ka valstij piekritīgo bezīpašnieka un bezmantinieka mantu – meža zemi – nodod Zemkopības ministrijas vai Vides aizsardzības un reģionālās attīstības ministrijas valdījumā.
Zemkopības ministrija ir vadošā valsts pārvaldes iestāde lauksaimniecības, meža un zivsaimniecības nozarēs. Tās viena no funkcijām ir organizēt un koordinēt lauksaimniecības, meža nozares un zivsaimniecības politikas īstenošanu (Ministru kabineta 2003.gada 29.aprīļa  noteikumi Nr.245 „Zemkopības ministrijas nolikums”).
Latvijas meža politikas (apstiprināta ar Ministru kabineta 1998.gada 28.aprīļa lēmumu (prot.Nr.22, 44.§) vispārējais mērķis ir meža un meža zemju ilgtspējīga (nenoplicinoša) apsaimniekošana, kas nozīmē meža un meža zemju pārvaldīšanu un izmantošanu tādā veidā un pakāpē, lai saglabātos to bioloģiskā daudzveidība, produktivitāte, atjaunošanās spēja, vitalitāte un potenciālā spēja veikt nozīmīgas ekoloģiskās, ekonomiskās un sociālās funkcijas vietējā, nacionālā un globālā līmenī tagad un nākotnē.
Saskaņā ar Meža likuma 4.panta otrajā daļā noteikto akciju sabiedrība "Latvijas valsts meži" nodibināta valsts meža īpašuma pārvaldīšanai un apsaimniekošanai un tā nodrošina valstij piekrītošās un valsts īpašumā esošās uz valsts vārda Zemkopības ministrijas personā zemesgrāmatā ierakstītās meža zemes apsaimniekošanu un aizsardzību.
Valdības rīcības plānā Deklarācijas par Laimdotas Straujumas vadītā Ministru kabineta iecerēto darbību īstenošanai (apstiprināts ar Ministru kabineta 2015.gada 16.februāra rīkojumu Nr.78 „Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai”) kā viens no pasākumiem, kas veicams lauksaimniecības, mežsaimniecības un zivsaimniecības jomā, ir turpināt akciju sabiedrības "Latvijas Valsts meži" meža zemes iegādes programmu.
Publiskas personas finanšu līdzekļu un mantas izšķērdēšanas novēršanas likums, kurš nosaka pienākums rīkoties lietderīgi ar valsts finanšu līdzekļiem un mantu, ir saistošs arī valsts akciju sabiedrībai „Valsts nekustamie īpašumi”, kura nodrošina Finanšu ministrijas valdījumā esošo valsts nekustamo īpašumu pārvaldīšanu.
Valsts meža zemes apsaimniekošanas un pārvaldīšanas funkcijas veikšana ir neraksturīga Finanšu ministrijas funkcija, līdz ar to nav piemērotākais un efektīvākais risinājums Latvijas meža politikas vispārējā mērķa sasniegšanai, kā arī ir neefektīvs no finanšu līdzekļu un resursu izlietošanas viedokļa.

Laika posmā no 2009.gada 8.decembra līdz 2010.gada 1.februārim zemes vienībā (zemes vienības kadastra apzīmējums 0100 108 0042) visā platībā tika konstatēta nelikumīga koku izciršana un patvaļīga būvniecība – patvaļīgi izbūvēts laukums ar šķembu segumu un asfaltbetona šķembu uzbērumu. Ņemot vērā, ka  zemes vienībā (zemes vienības kadastra apzīmējums 0100 108 0042) fiksētie būvdarbi veikti bez būvprojekta, Rīgas pilsētas būvvaldei saskaņā ar tajā brīdī spēkā esošā Būvniecības likuma 30.panta sestajā daļā noteikto bija jāpieņem lēmums par patvaļīgās būvniecības radīto seku novēršanu, uzliekot lēmuma adresātam par pienākumu atjaunot zemes vienību iepriekšējā stāvoklī, t.i., atbrīvot no šķembu seguma. Tā kā par zemes vienības (zemes vienības kadastra apzīmējums 0100 108 0042) ½ domājamo daļu nebija pieņemts Ministru kabineta rīkojums par tās piekritību valstij konkrētas ministrijas personā, tad nebija iespējams konkrēti kādam uzlikt pienākumu  atjaunot zemes vienību iepriekšējā stāvoklī, t.i., atbrīvot no šķembu seguma. Ņemot vērā minēto un to, ka zemes vienība atrodas  Eiropas nozīmes īpaši aizsargājamās dabas teritorijas NATURA 2000, dabas parka „Piejūra” dabas parka zonā, bija nepieciešams steidzami risināt jautājumu par zemes vienības sakārtošanu. Jautājuma risināšanas steidzamības dēļ sarakste ar valsts institūcijām par zemes vienības ½ domājamās daļas piekritību tās laikietilpības dēļ netika veikta un   zemes vienības ½ domājamā daļa ar Ministru kabineta  2011.gada 19.oktobra rīkojumu Nr.536  „Grozījumi Ministru kabineta 2010.gada 10.novembra rīkojumā Nr.648 „Par zemes vienību Rīgas administratīvajā teritorijā piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā”” tika  saglabāta valsts īpašumā un nodota  Finanšu ministrijas valdījumā, lai veiktu zemes vienības sakaŗtošanu. Finanšu ministrija (valsts akciju sabiedrība „Valsts nekustamie īpašumi”)  atbilstoši Rīgas pilsētas būvvaldes uzliktajam pienākumam ir veikusi nepieciešamās darbības, lai  zemes vienību atbrīvotu no patvaļīgi uzbūvētā laukuma ar šķembu segumu un asfaltbetona šķembu uzbērumu, kā arī atjaunotu augsnes virsējā kārtu.  Par minēto Rīgas pilsētas būvvalde 2014.gada 3.februārī ir pieņēmusi administratīvo aktu Nr.BV-14-1240-nd „Par patvaļīgās būvniecības radīto seku novēršanu Dzintara ielā 61D, Rīgā (kadastra Nr.0100 108 0042)”.

Ņemot vērā minēto un to, ka Finanšu ministrija ir izpildījusi Rīgas pilsētas būvvaldes uzlikto pienākumu, šobrīd ir nepieciešams nodrošināt zemes vienības (zemes vienības kadastra apzīmējums 0100 108 0042) ½ domājamo daļu valdītāja maiņu.
	Zemkopības ministrija jau iepriekšējos atzinumos ir akcentējusi nekustamā īpašuma domājamās daļas pārņemšanas nelietderību Zemkopības ministrijas valdījumā gan no ilgtspējīgas meža apsaimniekošanas, gan arī no finanšu līdzekļu un resursu izlietošanas aspekta. Saskaņā ar Nekustamā īpašuma valsts kadastra informācijas sistēmas datiem nekustamais īpašums Dzintara ielā 61D instrumentāli uzmērīts 1994. gada 16. maijā. Atbilstoši Valsts zemes dienesta sniegtajai informācijai nekustamā īpašuma Dzintara ielā 61D kadastra datu aktualizācija veikta 2010. gada 1. jūnijā, mainot zemes lietošanas veidu no „pārējās zemes” uz  „mežs”.  Tas nozīmē, ka, pieņemot 2010. gada 10. novembra Ministru kabineta rīkojumu Nr. 648 „Par zemes vienību Rīgas administratīvajā teritorijā piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā” uz kā pamata arī nostiprinātas īpašumtiesības zemesgrāmatā uz nekustamā īpašuma domājamo daļu Finanšu ministrijas personā, nekustamā īpašuma Dzintara ielā 61D zemes lietošanas veids jau bija „mežs”. Līdz ar to Zemkopības ministrija norāda, ka Ministru kabinets jau vienreiz ir lēmis par nekustamā īpašuma domājamās daļas resorisko piekritību un saglabāšanu valsts īpašumā, nododot to Finanšu ministrijas valdījumā.
	

	2.
	
	Zemkopības ministrija (02.03.2015. atzinums)
Zemkopības ministrija un akciju sabiedrība „Latvijas valsts meži” (AS „LVM”)  ir iepazinusies ar Finanšu ministrijas pamatojumiem iebildumu noraidījumam, un lūdz nevirzīt tālāk Ministru kabineta rīkojuma projektu, līdz tiek izvērtēta nekustamā īpašuma  Dzintara ielā 61D, Rīgā, valstij piederošās ½ domājamās daļas vēsturiskā piederība (Latvijas Valsts vēstures arhīva izziņa par stāvokli uz 20.07.1940.). 
Ņemot vērā, ka VAS „Valsts nekustamie īpašumi” rīcībā nav Valsts zemes dienesta Kadastra informācijas sistēmā reģistrētie vēsturiskās piederības dokumenti, AS „LVM” ir lūgusi Valsts zemes dienestam dokumentus izsniegt. 
Valsts Finanšu ministrijas personā savas īpašuma tiesības uz ½ domājamo daļu ir nostiprinājusi zemesgrāmatā 27.02.2012., kā pamats nodalījumā norādīti  2012.gada 17.februāra uzziņa par nekustamu īpašumu Nr.38-17/2395 un 2010.gada 10.novembra Ministru kabineta rīkojums Nr.648. Minētā rīkojuma 11.pielikums (Finanšu ministrijai piekritīgās zemes vienības) ar zemes vienību 01001080042 (1/2 domājamās daļas) papildināts ar 19.10.2011. Ministru kabineta rīkojumu nr.536 par grozījumiem rīkojumā Nr.638. Grozījumu anotācijā norādīts, ka grozījumu projekts ir izstrādāts, pamatojoties uz Ministru kabineta 2009.gada 1.septembra noteikumu Nr.996 „Kārtība, kādā nosaka valstij un pašvaldībām piekrītošo lauku apvidu zemi, kura turpmāk izmantojama zemes reformas pabeigšanai, kā arī valstij un pašvaldībām piederošo un piekrītošo zemi” 13.punktu. Taču nav norādīts pamatojums zemes vienības iekļaušanai  Finanšu ministrijai (kāpēc zemes vienību uzreiz nenodeva Zemkopības ministrijai) piekritīgo zemju sarakstā. Kā norādīts Anotācijā: Valsts zemes dienests 2010.gada 5.novembra vēstulē Nr.2-02/2225 „Par grozījumiem Ministru kabineta rīkojumā” lūdza nozaru ministrijas un valsts akciju sabiedrību „Privatizācijas aģentūra”, norādīt zemes vienības, ar kurām rīkojums Nr.648 papildināms un kuras zemes vienības izslēdzamas no tā vai precizējamas. Nozaru ministrijas ir sniegušas pieprasīto informāciju un ir sagatavots rīkojuma projekts, kas paredz atbilstošus grozījumus rīkojumā Nr.648. 
Papildus minētajam, vēlamies paust neizpratni par Finanšu ministrijas pamatojumā iebildumu noraidījumam norādīto atsauci uz  Valdības rīcības plānā Deklarācijas par Laimdotas Straujumas vadītā Ministru kabineta iecerēto darbību īstenošanai, iekļauto pasākumu- turpināt akciju sabiedrības "Latvijas valsts meži" meža zemes iegādes programmu, un tā sasaisti ar konkrētā Ministru kabineta rīkojuma pieņemšanu un īpašuma pārņemšanu valsts īpašumā un AS „LVM” pārvaldīšanā. 
Lai palielinātu valstij piederošās meža platības un paaugstinātu valsts meža zemju apsaimniekošanas efektivitāti, AS „LVM” iepērk nekustamos īpašumus Latvijas Republikas teritorijā,  taču katrs īpašums tiek izvērtēts atbilstoši sekojošiem lietderības kritērijiem: 
1)            īpašumā ir atļauta mežsaimnieciskā darbība; 
2)            īpašumu ir lietderīgi pārņemt (pirkt) no izvietojuma, mežaudzes augšanas apstākļiem un meža tipa, piekļūšanas un citiem kritērijiem, kas nosaka saimniecisko izdevīgumu; 
3)            īpašums ir reģistrēts zemesgrāmatā; 
4)            īpašums neatrodas strīda situācijā vai nav citādi apgrūtināts ar mantiska rakstura saistībām, izņemot šādus īpašuma apgrūtinājumus un saistības: nekustamā īpašuma nodokļa parādi (ar nosacījumu, ka nekustamā īpašuma nodokļa parādam un nodokļa maksājumam par taksācijas gadu, kurā notiek darījums, jābūt segtam uz īpašuma tiesību uz LVM vārda pārreģistrācijas brīdi zemesgrāmatā), servitūti, vai par labu kreditoram nodibinātas ķīlas un/vai hipotēkas (ar nosacījumu, ka kreditors uz priekšlīguma slēgšanas brīdi devis rakstveida piekrišanu nekustamā īpašuma atsavināšanai). 
Savukārt, zemes gabala īpašuma ekonomiskās atdeves līmenis (cena) tiek aprēķināts katram īpašumam atsevišķi, ņemot vērā nekustamā īpašuma atbilstību augstāk norādītajiem kritērijiem un, ievērojot likumā „Publiskas personas finanšu līdzekļu un mantas izšķērdēšanas novēršanas likums” ietvertos principus un mērķus. 
Izvērtējot īpašumu pēc minētajiem kritērijiem, īpašums  Dzintara ielā 61D, Rīgā, nekvalificējas kā atbilstošs AS „LVM” nekustamo īpašumu iegādes mērķiem. 
Papildinot norādīto, mūsuprāt, nav korekti kā argumentu norādīt pieņēmumu līmenī izteiktu versiju par ½ domājamās daļas atpirkšanu no otra kopīpašnieka. 
Tiklīdz no Valsts zemes dienesta tiks saņemti un izvērtēti vēsturiskie arhīva dokumenti, tā informēsim.

Zemkopības ministrija (06.05.2015. atzinums)
Zemkopības ministrija atkārtoti ir izvērtējusi Finanšu ministrijas sagatavoto Ministru kabineta rīkojuma projektu „Par nekustamā īpašuma Dzintara ielā 61D, Rīgā, ½ domājamās daļas nodošanu Zemkopības ministrijas valdījumā” (VSS-87), tā sākotnējās ietekmes novērtējuma ziņojumu (anotāciju), AS „Latvijas valsts meži” pieprasītos un no Valsts zemes dienesta un Rīgas domes saņemtos dokumentus par nekustamo īpašumu.
Papildus 17.02.2015. atzinumā Nr.3.4-2e/510/2015 un 02.03.2015. e-pastā minētajam Zemkopības ministrija norāda uz sekojošo.
	No Valsts zemes dienesta ir saņemta 01.10.1992. Latvijas valsts vēstures arhīva izziņa par nekustamā īpašuma piederību, no kuras izriet, ka uz pirkuma līguma pamata īpašuma tiesības nostiprinātas līdzīgās daļās Paulam Aleksandram Garozam, dzimušam 1912.gada 22.janvārī Rīgā un Līnei Anetei Katrīnei Ādģērei, dzimušai 1893.gada 2.augustā Rīgā.
	No Rīgas domes Īpašuma departamenta Nekustamā īpašuma pārvaldes ir saņemta 26.03.2015. vēstule Nr.3-2/DINIP-15-204-nd, no kuras secināms, ka ar Rīgas domes 01.11.1994. lēmumu Nr.470 īpašuma tiesības uz zemesgabala Rīgā, Roņu ielā (šobrīd Dzintara iela 61D), 108.grupa, 42.grunts, ar platību 2399 m2 ½ domājamo daļu atjaunotas Paula Garozas likumīgam mantiniekam Modrim Garozam, kurš savas īpašuma tiesības nostiprināja Rīgas pilsētas zemesgrāmatas nodalījumā Nr.1063 (minētās daļas īpašniece šobrīd ir SIA „AMPAK”). Pieprasījums par īpašuma tiesību atjaunošanu uz atlikušo ½ domājamo daļu no zemesgabala Rīgā, Roņu ielā (108.grupa, 42.grunts) Līnes Anetes Katrīnes Ādģēres mantiniekiem Rīgas pilsētas zemes komisijā nav saņemts, īpašuma tiesības nav atzītas. Ņemot vērā, ka minētā zemesgabala ½ domājamā daļa nebija piekritīga Rīgas pilsētas pašvaldībai, kā arī tā nevarēja tikt izmantota zemes reformas pabeigšanai, Rīgas pilsētas pašvaldība nav pieņēmusi lēmumu par tās piederību, piekritību vai izmantošanu zemes reformas pabeigšanai.   
Ņemot vērā to, ka Publiskas personas finanšu līdzekļu un mantas izšķērdēšanas novēršanas likums uzliek par pienākumu ar publiskas personas finanšu līdzekļiem un mantu rīkoties likumīgi (rīcībai jāatbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai), kā arī lietderīgi (rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu), tad nekustamā īpašuma nodošana Zemkopības ministrijas valdījumā nav efektīvākais un lietderīgākais risinājums, raugoties gan no finanšu līdzekļu, gan resursu izlietošanas aspekta.
Arī Valsts pārvaldes iekārtas likums nosaka lietderības apsvērumus lēmumu pieņemšanā un uzliek par pienākumu valsts pārvaldes un pašvaldību iestādēm censties rast piemērotāko un efektīvāko risinājumu attiecīgā mērķa sasniegšanai. Līdz ar to, ņemot vērā lietderības apsvērumus, kā arī tos apstākļus, ka:
1) nekustamais īpašums atrodas Rīgas pilsētas administratīvajā teritorijā,
2) īpašumam piegulošās zemes vienības ar kadastra apzīmējumu 0100 109 2015 īpašnieks ir Rīgas pilsētas pašvaldība, īpašumam piegulošās zemes vienības – zemes vienība ar kadastra apzīmējumu 0100 108 0044 un zemes vienība ar kadastra apzīmējumu 0100 109 0085 ir piekritīgas Rīgas pilsētas pašvaldībai (skatīt pielikumu Nr.1),
3) ar Rīgas pilsētas būvvaldes 16.09.2014. lēmumu Nr.BV-14-11425-nb ir izbeigta administratīvā lieta par patvaļīgo būvniecību, zemesgabals ir atbrīvots no atzinumos konstatētā šķembu seguma, un atjaunota virsējā augsnes kārta – izlīdzināta melnzeme, tādējādi radot iespēju atjaunot meža vidi dabā,
4) nekustamā īpašuma lietošanas mērķis lielākajā teritorijas daļā (0,2377 ha platībā) ir dabas pamatnes, parki, zaļās zonas un citas rekreācijas nozīmes objektu teritorijas, ja tajās atļautā saimnieciskā darbība nav pieskaitāma pie kāda cita klasifikācijā norādīta lietošanas mērķa,
5) Rīgas pilsētas administratīvajā teritorijā esošie meži pilda rekreatīvu funkciju un Rīgas pilsētas administratīvās teritorijas mežu apsaimniekošanu veic Rīgas pilsētas pašvaldības uzņēmums SIA „Rīgas meži”, kura uzdevums ir nodrošināt meža zemes apsaimniekošanu un viens no darbības virzieniem un galvenajiem stratēģiskajiem uzdevumiem ir Rīgas pilsētas administratīvās teritorijas mežu apsaimniekošana,
6) Tuvākās AS „Latvijas valsts meži” pārvaldīšanā un apsaimniekošanā esošās meža platības (mērot piekļuvi pa ceļiem) atrodas aptuveni 27,5 km attālumā no nekustamā īpašuma (skatīt pielikumu Nr.2)
Zemkopības ministrija kā lietderīgāko un efektīvāko risinājumu saskata nekustamā īpašuma ½ domājamo daļu nodot bezatlīdzības lietošanā Rīgas pilsētas pašvaldībai.
	02.03.2015. un 06.05.2015.  iebildums izvērtēts
Ņemot vērā Zemkopības ministrijas 06.05.2015. atzinumā  izteikto viedokli, ka Zemkopības ministrija  kā lietderīgāko un efektīvāko risinājumu saskata nekustamā īpašuma ½ domājamo daļu nodot bezatlīdzības lietošanā Rīgas pilsētas pašvaldībai, Rīgas domei tika atkārtoti lūgts izvērtēt piedāvājumu par valstij piederošās ½ domājamās daļas no zemes vienības  Dzintara ielā 61D, Rīgā, pārņemšanu Rīgas pilsētas pašvaldības īpašumā. 
Rīgas domes Īpašuma departaments ar 26.10.2015. vēstuli Nr.1-6/DI-15-1344-nd, atbildot uz izteikto lūgumu, ir sniedzis viedokli, norādot, ka izvērtējot lietderības apsvērumus, ņemot vērā, ka nekustamais īpašums  Dzintara ielā 61D, Rīgā, atrodas kopīpašumā un tajā ir nepieciešams atjaunot meža vidi dabā, kas īpašniekiem uzliek pienākumus un rada zaudējumus meža atjaunošanai nepieciešamo izdevumu apmērā, secināts, ka Rīgas pilsētas pašvaldībai nav lietderīgi pārņemt ½ domājamo daļu no nekustamā īpašuma.
Vienlaikus vēstulē tiek norādīts, ka Rīgas pilsētas pašvaldība izskatīs iespēju pārņemt īpašumā visu nekustamo īpašumu  Dzintara ielā 61D, Rīgā, ja valsts īpašumā tiks iegūta privātpersonai piederošā ½ domājamā daļa no nekustamā īpašuma.  Nekustamā īpašuma  Dzintara ielā 61D, Rīgā, kopīpašniece SIA „AMPAK” ir informējusi, ka ir gatava izskatīt iespēju atsavināt tai piederošo ½ domājamo daļu (Rīgas domes Īpašuma departamenta 26.10.2015. vēstules Nr.1-6/DI-15-1344-nd kopija pievienota pamatojošiem dokumentiem).
Publiskas personas finanšu līdzekļu un mantas izšķērdēšanas novēršanas likuma 2.panta pirmajā daļā ir noteikts publiskas personas pienākums  likumīgi rīkoties ar finanšu līdzekļiem un mantu.  No Sabiedrības vajadzībām nepieciešamā nekustamā īpašuma atsavināšanas likuma normām izriet, ka nekustamo īpašumu var atsavināt, ja tas nepieciešams sabiedrības vajadzību nodrošināšanai – konkrētu valsts pārvaldes funkciju veikšanai. Nekustamā īpašuma atsavināšanu sabiedrības vajadzībām ierosina un veic valsts pārvaldes iestāde, kuras kompetencē ir attiecīgo sabiedrības vajadzību nodrošināšana.  Ņemot vērā zemes vienībai noteiktos  lietošanas mērķus (dabas pamatnes, parki, zaļās zonas un citas rekreācijas nozīmes objektu teritorijas, ja tajās atļautā saimnieciskā darbība nav pieskaitāma pie kāda cita klasifikācijā norādīta lietošanas mērķa 0,2377 ha platībā; zeme dzelzceļa infrastruktūras zemes nodalījuma joslā un ceļu zemes nodalījuma joslā 0,0022 ha platībā) un lietošanas veidu – mežu platība, zemes vienība nav izmantojama Finanšu ministrijas funkciju veikšanai. Līdz ar to Finanšu ministrija nav tā institūcija, kura ir tiesīga ierosināt un veikt privātpersonai piederošo zemes domājamo daļu atsavināšanu.
Ņemot vērā, šās izziņas 1. un 2.punktā sniegto pamatojumu iebilduma noraidījumam,  ir nepieciešams nodrošināt zemes vienības (zemes vienības kadastra apzīmējums 0100 108 0042) ½ domājamo daļu valdītāja maiņu. Turklāt, ņemot vērā Rīgas domes Īpašuma departamenta vēstulē norādīto, ka zemes kopīpašnieks  ir gatavs izskatīt iespēju atsavināt tam piederošo ½ domājamo daļu, pēc valstij piederošo domājamo daļu valdītāja maiņas Zemkopības ministrija, kā vadošā valsts pārvaldes iestāde meža nozarē, nepieciešamības gadījumā būs tiesīga risināt jautājumu par kopīpašniekam piederošo domājamo daļu atsavināšanu.

